یۆزاونبیرینجی درس
فعللر (40)
فعلین داوام شکلى (فورمو)
دیلیمیزده داواملى کئچمیشدن باشقا، بیر ده فعلین ائله بیر شکلى واردیر کى، ایشین کئچمیشده باشلانیب، ایندى داوام ائتمهسینى بیلدیریر. بو شکلین خصوصى علامتى "ماقدا- مکده" دیر کى، واسیطهسیز فعلین کؤکونه قوشولار. بو شکلین ده ایکى فورماسى واردیر، اوندا دا زامان شکیلچیسی اولماز.
1. ساده داوام شکلى: بو شکلین علامتى "ماقدا-مکده"دیر. بیتیشن شخص عوضلیکلرى سسلیله باشلانسا، آرالاریندا "ى" سسسیزى ده یازیلار: اوخوماقدایام، گؤرمکدهیم، گلمکدهسن. ..
ساده داوام شکلینین اینکارى اولماز، آمما آزاراق ایشلهننده "دئییل" سؤزۆ "ماقدا-مکده" علامتیندن سونرا گلر:
2. مۆرکب داوام شکلى: بو شکلین علامتى "ایدى" دیر کى، "ماقدا-مکده" شکیلچیسیندن سونرا گلر، اؤزۆ ده هم کامیل، هم ده ایختیصارلا یازیلار و کئچمیش زامانى بیلدیرر: یاز + ماقدا + ایدى + م >>> یازماقدایدیم، گؤرمکده ایدینیز. ..
دئمک بو شکیل داوام فورماسینین حئکایهسی دیر. بونون هم قیسا، هم ده اوزون شکلینین غیر شهودیسى واردیر کى، ریوایت ساییلیر:
یازماقدا ایدی میش، یازماقدایدیمیش، گؤرمکده ایدی میش. گؤروندویو کیمى "میش" ریوایت علامتى یئرى گلدیکده شخص سونلوقلاریندان سونرا دا ایشلهنه بیلر.
بو شکلین ده اینکاریندا "دئییل" گلر: یازماقدا دئییل ایدیم، گؤرمکده دئییلدین...
"ایمیش-میش" واسیطهسیله دۆزهلن غیر شهودى هم کئچمیش زامانا دلالت ائدر، هم ده ریوایت معناسى وئرر: یازماقدا ایمیشم، اوخوماقدا ایمیش سینیز. ..
داوام شکلینین غیر شهودیسینین اینکارى دا "دئییل" واسیطهسیله دۆزهلر: یازماقدا دئییل میشسینیز، ایشلهمکده دئییل میشلر. ..
فعلین داواملى شکلینین صرفى:
* ساده فورما:
یازماقدایام، یازماقداسان، یازماقدادیر، یازماقداییق، یازماقداسیز، یازماقدادیرلار
* مۆرکب فورما:
ایشلهمکده ایدیم، ایشلهمکده ایدین، ایشلهمکده ایدى، ایشلهمکده ایدیک، ایشلهمکده ایدیز، ایشلهمکده ایدیلر
* غیر شهودى شکیل:
یاتماقدا ایمیشم، یاتماقدا ایمیشسن، یاتماقدا ایمیش، یاتماقدا ایمیشیک، یاتماقدا ایمیشسیز، یاتماقدا ایمیشلر
azb_Arab azb_Arab prs_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab prs_Arab azb_Arab ace_Arab azb_Arab prs_Arab azb_Arab